Hotunan da suka fi jan hankali a 2015 - BBC Hausa
Hotunan da suka fi jan hankali a 2015
http://www.bbc.com/hausa/multimedia/2015/12/151224_picgallery_ng_best_travel_2015
National Geographic ta tattara wasu hotuna daga sassa daban-daban na duniya da suka fi jan hankali wadanda aka dauka a cikin shekarar 2015.
Mutane sun yi cikar kwari a yayin bikin bude gasar tseren Bijimai da Pamplona da ke Sipaniya. David Ramos ne ya dauki hotunan bikin wanda aka fara yinsa tun a shekarar 1591, yake kuma jan hankalin dubun-dubatar baki a kowacce shekara har tsawon kwanaki tara, inda da safe bajimai ke gasar tsere da yamma kuma suke gasar fada.
Gleb Tarro ne ya dauki wannan hoto na gandun dajin Torres del Paine da ke kasar Chile ne da sanyin safiya.
Masunta na jiran kifaye su taso saman ruwa sakamakon fitilar da suke haska musu da daddare, domin su kama su, a kogin Yoshino da ke Japan. Asahi Shimbun ne ya dauki hoton.
Yadda kankara take lullube gandun dajin Yellowstone da safe a farkon watan Janairu. Jeff Vanuga ne ya dauki hoton.
Sergi Reboredo ya dauki hoton mutane yayin da suke bikin al'adun gargajiya na Binche a kasar Belgium.
Hoton duwatsun da suka zagaye wata karamar korama a gandun dajin La Réunion, da ke tsibirin Réunion na Faransa, a kudu maso yammacin tekun Indiya.
Hotunan Yesu Al-Masihu mamaye jikin bangon wata cocin a St. Petersburgh da ke Rasha.
Martin Harvey na tsaye a daidai lokacin da gungun tsuntsyen Zalbe suke shawagi ta saman tafkin Bogoria da ke Kenya.
Philip Grube ya ce, "Na dauki wannan hoto a wajen shakatawa da ke gaban ruwan Victoria and Alfred a birnin Cape Town da ke kasar Afrika ta Kudu.
Hoton da Daniele Boffelli ta dauka a Iceland, lokacin da kalar sararin samaniya ta sauya, kuma haka sararin samaniyar ke sauya kala zuwa kore-kore ko ja-ja a wasu lokutan a wannan yanki.
Wannan hoton wata mata ce da ta zagaye kanta da kayan lambu da kifi na sayarwa a kasuwar Siti Khadijah da ke Kota Bharu a Malaysia. Duratul Ain D na ya dauki hoton
Ivan Kashinsky ya dauki wannan hoto a kogi Coca yayin da ruwa ke zuba daga duwatsun San Rafael Falls, wadda ita ce magudanar ruwa mafi girma a Ecuador. Kuna iya duba sauran hotuna masu kayatarwa a kundin hotuna na National Geographic a yanar gizo kan adireshi kamar haka: www.travel.nationalgeographic.com